User:Jamestheinaung/Sample page

၂၀၂၃ ခုနှစ်၊ ဖေဖော်ဝါရီလရဲ့ ပထမအပတ် တနင်္ဂနွေနေ့၊ ဘုရားဖြူဖက်မှာ ရှိတဲ့ မြို(ခမိ) မိသားစုဆီအလည်သွားရင်း ဘုရားကျောင်း (church) တက်ဖြစ်ပါတယ်။ ဘုရားကျောင်းရောက်တာနဲ့ သင်းအုပ်ဖြစ်တဲ့ ရဝမ် (ကချင်) ဆရာက မြို(ခမိ) ဘာသာစကားနဲ့ “ပါမရာ” လို့ နှုတ်ဆက်ပါတယ်။ ကျနော်လည်း “ပါမရာ” ပါလို့ ပြန်ပြောနှုတ်ဆက်လိုက်ပါတယ်။ ပါမရာ အဓိပ္ပါယ်က မင်္ဂလာပါလို့ အဓိပ္ပာယ်ရပါတယ်။ ထိုအချိန် အတွေးထဲဝင်လာတာတစ်ခုက ရဝမ်လူမျိုးတွေနဲ့ မြိုလူမျိုးတွေ ဘယ်လိုအဆက်အစပ်ရှိကြလဲဆိုတာပါ။ ရဝမ်လူမျိုးတွေနဲ့ ပတ်သက်ပြီး ထိမိခေါက်မိ နည်းနည်းရှာဖတ်ဖြစ်ပါတယ်။ ရဝမ်တွေက လိုလိုမူဆို အုပ်စုမှာပါဝင်ပြီး တိဗက်မြန်မာအနွယ်ဝင်ဖြစ်ပါတယ်။ ပူတာအိုချိုင့်ဝှမ်းလွင်ပြင်ဒေသ နောင်မွန် (ကဆန်ချောင်း) ချိုင့်ဝှမ်း ခေါင်လန်ဖူးဒေသမေခချိုင့်ဝှမ်း နှင့် ခရန်ခူးစသည့် ခါကာဘိုရာဇီ တောင်ခြေဒေသများတွင် နေထိုင်ကြပြီးတော့ မြစ်ကြီးနားမြို့တွင်လည်း နေထိုင်တာတွေရှိတယ်လို့ သိရပါတယ်။ ရဝမ်လူမျိုးကို ဂျိန်းဖော့-ကချင် နှင့် တိုင်း-ရှမ်း	လူမျိုးများက နုံလူမျိုး (သို့မဟုတ်) ခနုံ ဟုလည်း ခေါ်ကြပါတယ်။ ရဝမ်ဟူသည်မှာ ဖြူစင်သော အဝတ်ကို ဝတ်သည့် လူမျိုးဟူ၍ အဓိပ္ပာယ်ရပြီး မရူလူမျိုးတို့က ၎င်းတို့ကို နိုင်ဗောင်းဟု ခေါ်ပါတယ် တရုတ်တို့က ကျူးဇီဟု ခေါ်ပါတယ်။ ကျူးဇီမှာ ဧရာဝတီမြစ်ကမ်း၌ နေသူများဟု အနက်ရတယ်။ ရှေးအခါ နုံလူမျိုးတို့က သံလွင်မြစ်ဝှမ်းတွင် နေထိုင်ခဲ့ကြပြီး ယခုအခါ လီဆူးလူမျိုးတို့ နှင့်အတူ ရောနှောနေထိုင်တာတွေတွေ့ရပါတယ်။ အောက်ပိုင်းနမ့် တမိုင်၊ မတ်ဝမ်နှင့် အကျန်မြစ်ဝှမ်းတို့၌ နုံလူမျိုးနှင့် လီဆူးတို့၏ ရွာပေါင်း ၁၇၅ ရွာခန့်ရှိ၍၊ ရဝမ် အိမ်ခြေပေါင်း ၂ဝဝဝ ခန့်နှင့် လီဆူး အိမ်ခြေပေါင်း ၆ဝဝ ခန့်ရှိပြီး စုစုပေါင်း လူဦးရေမှာ ၁၅,ဝဝဝ ခန့် ခန့်မှန်းရပါတယ်။ ဖရွင်းတီးယားနတ် ရဲ့ ဒေတာများအရ ရဝမ်လူမျိုး တွေက ၆၅,၀၀၀ ဝန်းကျင်ရှိတယ် ဆိုပါတယ်။ ရဝမ်လူမျိုးတွေက မြိုလူမျိုး လူဦးရေထက်စာလျှင် နည်းပါးတယ်လို ပြောလို့ရတဲ့အပြင် ကျနော်တို့ မြိုလူမျိုးတွေလို မျိုးနွယ်စု မျိုးနွယ်ကွဲ အများကြီးရှိတာတွေ့ရပါတယ်။ မြိုလူမျိုးမှာက မျိုးနွယ်ကွဲ - ၁၀၀ ကျော်ရှိပြီး၊ ရဝမ်တွေမှာ - ၈၀ ကျော်ရှိတယ်လို့ သိရပါတယ်။ ဂျော့ရှုပရောဂျက်အရ မြိုလူမျိုးတွေက ၂၀၀,၀၀၀ ဝန်းကျင်သော်လည်းကောင်း၊ ဦးကုလားမြေးရေးသားထားတဲ့ မြိုလူမျိုးအကြောင်း (အွန်လိုင်းစာမျက်နှာ) တွင်၂၀၀၄ ခုနှစ် ဒေတာအရ ၈၀,၀၀၀ ဝန်းကျင်သော်လည်းကောင်း၊ အလားတူ မြန်မာနိုင်ငံရဲ့ ၂၀၁၄ ခုနှစ် သန်ခေါင်းစာရင်းအရ မြို(ခမိ) ဘာသာစကားပြော မြိုလူမျိုး ၄၀,၀၀၀ ကျော်ရှိတယ်လို့ဖော်ပြထားပါတယ်။ ရဝမ်တွေ နဲ့ မြို လူမျိုးတွေရဲ့နေရာဒေသက မိုင်ပေါင်း ၇၀၀ ကျော် ကွာဝေးပါတယ်။ ဂျိန်ဖော့၊ အဇီး၊ လော်ဝေါ်၊ လရှီ၊ ဒူးလင်း၊ ခါခူး၊ တရုမ်း၊ ဒလောင်၊ ဂေါ်ရစ် နှင့် ရဝမ် တို့ နှင့်ဖွဲ့စည်းထားတဲ့ ကချင်စုထဲက တစ်ခုဖြစ်ပါတယ်။ ၁၉၈၆ ခုနှစ် တွင် ဆရာကြီးယောဆပ် (ကွယ်လွန်) မှ ကချင်ပြည်နယ် မြစ်ကြီးနားမြို့ကနေ ရခိုင်ပြည်ကို ခရစ်တော်၏အသင်းတော် (Church of Christ – COC) ရဲ့ ပထမဆုံးသာသနာ (First missionary) အစပြုခဲ့ပါတယ်။ ရခိုင်ပြည်၊ ကျောက်တော်မြို့နယ် ရောက်ပြီးနောက်တွင် မြိုလူမျိုးရွာ စံပယ်လှရွာကို အစကနဦး ဧဝံဂလိ လုပ်တယ်လို့ သိရပါတယ်။ ဒါကြောင့် ကချင်စုထဲက ရဝမ်လူမျိုးဖြစ်တဲ့ ဆရာကြီးယောဆပ်ဟာ မြိုလူမျိုးခရစ်ယာန်တွေအတွက် ဝိညာဥ်ရေးအလင်းချပေးခဲ့သူလို့ ရပါမယ်။ အလားတူ ရဝမ်လူမျိုးထဲမှတစ်ဦးဖြစ်တဲ့ ဆရာကြီး ဒေါက်တာခေါင်းဆန်းအောင် မှလည်း မြို(ခမိ) စာပေ ဖြစ်မြောက်အောင် တစ်ဖက်တစ်လမ်းကနေ အထောက်အကူပြုခဲ့သူလို့ဆိုရပါမယ်။ အ‌‌ကြောင်းရင်းက ၁၉၉၇ ခုနှစ်တွင် ဆရာကြီးဦးကျော်သာအောင်(ကေဖ) နှင့် အခြားသော စာပေဖော်ထုတ်ကြိုးစားသူများ စတင်အကောင်အထည်ဖော်နိုင်ဖို့အတွက် အားပေးအားမြောက်ပြုလုပ်ပေးခဲ့သူဖြစ်ပါတယ်။ ယင်းအချိန် ခရစ်တော်၏အသင်းတော် (COC) အတွင်း၌ အချင်းအချင်းနားလည်မှုအချိန်ဖြစ်နေခဲ့ပြီး “သြစတြေးလျားနိုင်ငံသူ ဂျာမန်လူမျိုး ဒေါက်တာဟယ်လကာ မှ ကျွန်မတို့အနေနဲ့ မြို(ခမိ) စာပေဖြစ်အောင်ကြိုးစားလုပ်ဆောင်နေတာ ဖြစ်ပါတယ်။ ဆရာ ခေါင်းဆန်းအောင်အနေနဲ့ ဆရာကျော်သာအောင်အတွက် ကူညီပေးနိုင်မလားဟု မေးရာတွင်၊ စာပေဆိုတာ လူမျိုးတစ်မျိုးအတွက် အလွန်အရေးတဲ့အရာဖြစ်ပါတယ်။ ကျွန်တော်တို့အထဲမှာ အဆင်မပြေမှုရှိနေသော်ငြားလည်း တတ်စွမ်းသမျှကူညီပါမယ် လို့ ဆရာခေါင်းဆန်းအောင်မှ ပြောကြားခဲ့သည်ကို ဒေါက်တာဟယ်လကာရဲ့ မြို(ခမိ) စာပေမှတ်စုတို တွင်တွေ့ရှိရပါတယ်။ မြို(ခမိ) စာပေသည် နိုင်ငံတကာဘာသာစကားကုဒ် ISO – 639 -3 (cmr) ဖြစ်ပြီး အဆင်အတန်းမြင့်မားသော စာပေဟု Linguistic experts များက ဆိုပါတယ်။  ဒါကြောင့် မြန်မာနိုင်ငံမြောက်ဖျားပိုင်းဒေသမှ ရဝမ်သွေးချင်းညီအစ်ကိုများနှင့် မြန်မာနိုင်ငံ အနောက်ဖက်ဒေသမှ မြိုသွေးချင်းညီအစ်ကိုများအကြောင်းကို ဆက်စပ်မိသလောက်ဖော်ပြခြင်းဖြစ်ပါတယ်။ ဒါကြောင့် ရဝမ်(ကချင်) - မြို(ခမိ) ဆက်ဆံရေး တစ်စေ့တစ်စောင်းလို့ ဆိုရပေမည်။